Տ Ե Ղ Ե Կ Ա Ն Ք

Ընտանիքի, կանանց և երեխաների իրավունքների պաշտպանության ոլորտում առկա վիճակի և կատարված աշխատանքների վերաբերյալ

2013թ. մարզում կատարված ժողովրդագրական ուսումնասիրությունների արդյունքում ստեղծվել է ոլորտի տեղեկատվական շտեմարան, որի տվյալները նպաստում են աշխատանքներին որոշակի ուղղվածություն տալու համար:

Ըստ ՀՀ ԱՎԾ Վայոց ձորի մարզային ծառայության 2013 թվականի հունվարի 1-ի տվյալների մարզի մշտական բնակչությունը կազմում է 58 784 մարդ, որից տղամարդ` 29 250, կին` 29 534, երեխաները կազմում են ընդհանուր ազգաբնակչության 27%-ը կամ 16 180 երեխա, որից տղա` 8346, աղջիկ` 7834: Համայնքներում կատարված ուսումնասիրության արդյունքներով մարզում հաշվառված է 17 132 ընտանիք, որից բազմանդամ` / 7 և ավելի շունչ / 604, բազմազավակ` / 4 և ավելի երեխա / 173:

Բազմազավակ ընտանիքները հիմնականում օգտվում են օրենքով սահմանված պետական սոցիալական երաշխիքներից: Մարզում հաշվառված է մանկուց հաշմանդամ կամ հաշմանդամ դարձած 147 երեխա, որոնց իրավունքների և շահերի պաշտպանության նպատակով, որպես կյանքի դժվար իրավիճակում գտնվող երեխաներ, կատարվել է կարիքի / կրթական,սոցիալական, իրավական / գնահատում: Այդ երեխաներից 92-ը ունի կրթության առանձնահատուկ պայմանների կարիք և համաձայն ախտորշման յուրաքանչյուրը ստանում է տարբերակված ուսուցում: Մարզի 3 դպրոցներում 78 երեխա ստանում է ներառական կրթություն, 4-ը` տնային, 10-ը` հատուկ ուսուցում: Նշված երեխաներից 21-ի վկայագրումը կատարվել է 2013 թվականին: 2012 թվականին 5 հաշմանդամ երեխա անհատական վերականգնողական կուրս և բուժում է ստացել Ջերմուկի << Մոր ու մանկան >> առողջարանում: Բոլոր հաշմանդամ երեխաների վերաբերյալ տեղեկատվական տվյալներն ընդգրկված են ՀՀ ԱՍՀ նախարարության << Մանուկ>> տեղեկատվական կենտրոնում:

Մարզի տարածքում բնակվող տարբեր պատճառներով առանց ծնողական խնամքի մնացած 39 երեխաների նկատմամբ օրենքով սահմանված կարգով հաստատվել է խնամակալություն և հոգաբարձություն և իրենց կարգավիճակին համապատասխան ստանում են սոցիալական աջակցություն, բնակարանի կարիք ունեցող 3 երեխաների կարիքը հիմնավորող փաստաթղթերը ներկայացվել են ՀՀ ԱՍՀ նախարարություն` հերթագրման և բավարարման համար: 2013 թվականին երեխաների խնամքի և պաշտպանության հաստատություն է ուղարկվել 3 երեխա, որից 1-ը` մանկատուն, 2-ը` գիշերօթիկ հաստատություն, կենսաբանական ընտանիք է վերադարձել 2 երեխա / Եղեգիս, Վայք /: 2013թվականի հունիսի 1-ի դրությամբ մարզից հանրապետության մանկատներում է գտնվում 14 երեխա: Այդ երեխաների կենսաբանական ընտանիք վերադարձնելը կամ ընտանիքում նրանց ապրելու և դաստիարակվելու հնարավորություն ստեղծելը համարվում է առաջնահերթություն:

Ոստիկանության հետ համագործակցության արդյունքում մարզում անչափահասների իրավախախտման դեպքերը կրճատվել են, օպերատիվ վիճակը բավարար է: Ոստիկանության տարածքային բաժինների ԱԳ խմբերում պրոֆիլակտիկ քարտային հաշվառման է վեցվել 5 անչափահաս, տարվում է համապատասխան աշխատանք նրանց գործողություններին որոշակի ուղվածություն տալու համար: Կանխվել է թափառաշրջիկության և մուրացիկության 2 դեպք,մարզում հանրակրթությունից դուրս մնացած երեխաներ չկան , դպրոցահասակ բոլոր երեխաներն ընդգրկված են հանրակրթական համակարգում:

Ծննդի պետական գրանցում չունեցող երեխաներ մարզում չկան: 2013 թվականի առաջին կիսամյակի ընթացքում որդեգրման գործընթաց մարզում չի իրականացվել:

Ընտանեկան բռնության,կանանց և երեխաների թրաֆիկինգի,անտեսման դեպքեր մարզում չեն գրանցվել:

Զգալի աշխատանքներ են կատարվել մարզի 44 համայնքներում գործող խնամակալության և հոգաբարձության հանձնաժողովների աշխատանքների կանոնակարգման, մեթոդական օգնության ուղղությամբ:

2013 թվականին մարզի 6 համայնքների խնամակալության և հոգաբարձության հանձնաժողովներին օգնելու նպատակով իրականացվեց մոնիտորինգ և արդյունքների քննարկում: Բաժնի և միջազգային կազմակերպությունների համագործակցության արդյունքում մարզի քաղաքային համայնքների խնամակալության և հոգաբարձության հանձնաժողովների բոլոր անդամներն անցել են վերապատրաստում: Համայնքային ԽՀՀ-ներին է տրամադրվել անհրաժեշտ գրականություն , կազմակերպվել սեմինար և ուսուցում:

Ակտիվ աշխատանքներ են կատարվել մարզում պետական գենդերային քաղաքականության իրականացման ուղղությամբ: Ստեղծվել է գենդերային հարցերով մշտական գործող հանձնաժողով, մարզի 13 համայնքներում կազմակերպվել հանդիպումներ, տրամադրվել է տեղեկատվական և քարոզչական նյութեր, 14 համայնքներում նշանակվել գենդերային հարցերով պատասխանատու անձ:

Վայոց ձորի մարզպետարանի աշխատակազմի

ընտանիքի, կանանց և երեխաների իրավունքների

պաշտպանության բաժնի պետ` ՎԻսախանյան

հուլիս 2013թ.